NORAKSTS

|  |  |
| --- | --- |
| 26.06.2025. | Nr.7/6 |

###### atkritumu apsaimniekošanas reģionālā CENTRA “BRAKŠĶI” uzraudzības padomes IZVEIDOŠANA, nolikuma apstiprināšana un pārstāvja deleģēšana

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, S.Stoļarovs, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Saskaņā ar Ministru kabineta 2021. gada 22. janvāra rīkojuma Nr. 45 apstiprināto Atkritumu apsaimniekošanas valsts plānu 2021. - 2028. gadam, Viduslatvijas atkritumu apsaimniekošanas reģionā (turpmāk – Viduslatvijas AAR) tiek izveidoti divi Viduslatvijas atkritumu apsaimniekošanas reģionālie centri (turpmāk – AARC) – uz sadzīves atkritumu poligona “Getliņi” un sadzīves atkritumu poligona “Brakšķi” bāzes.

Viduslatvijas AAR Jelgavas valstspilsētas, Dobeles novada un Jelgavas novada atkritumu apsaimniekošanas reģionālajā plānā 2023.-2027.gadam (turpmāk – Plāns) noteikts, ka atkritumu apsaimniekošanas reģionālais centrs (turpmāk – AARC “Brakšķi”) tiek veidots uz sadzīves atkritumu poligona “Brakšķi” esošā operatora SIA “Jelgavas komunālie pakalpojumi” bāzes.

Pamatojoties uz Jelgavas valstspilsētas pašvaldības domes 2025. gada 18. februāra lēmumu Nr.2/1 “Atkritumu apsaimniekošanas reģionālā centra izveidošana un deleģēšanas līguma slēgšana”, Dobeles novada pašvaldības domes 2025. gada 27. februāra lēmumu Nr. 104/4 “Par atkritumu apsaimniekošanas reģionālā centra izveidošanu un deleģēšanas līguma slēgšanu” un Jelgavas novada pašvaldības domes 2025. gada 27. marta lēmumu Nr. 11 “Par atkritumu apsaimniekošanas reģionālā centra izveidošanu un deleģēšanas līguma slēgšanu” tika izveidots AARC “Brakšķi” un noslēgti deleģēšanas līgumi par pārvaldes uzdevumu deleģēšanu.

Ņemot vērā apstākli, ka tikai Jelgavas valstspilsētas pašvaldība ir viena no SIA “Jelgavas komunālie pakalpojumi” kapitāldaļu īpašniecēm, Jelgavas valstspilsētas, Dobeles novada un Jelgavas novada pašvaldībām (turpmāk – Reģiona pašvaldības) nepieciešams izveidot AARC “Brakšķi” uzraudzības padomi, kura uzraudzīs Plāna ieviešanu un koordinēs savstarpējo komunikāciju un darbību sinhronizāciju ar AARC “Brakšķi” un AARC “Getliņi”.

Plāna 10.punkta 10-1.tabulas “Atbilstība Atkritumu apsaimniekošanas valsts plāna 2021. - 2028. gadam, Plāna mērķiem un pašvaldību noteiktajiem pasākumiem” 8.punkta “AARC izveide” 8.2.apakšpunktā ir noteikta aktivitāte “Uzraudzības/koordinācijas komisijas izveide”.

Saskaņā ar AARC “Brakšķi” nolikuma 6.punktu AARC “Brakšķi” darbības pārraudzību veic Reģiona pašvaldības, delēģējot savus pārstāvjus AARC “Brakšķi” uzraudzības padomē.

Ievērojot minēto, lai veiktu SIA “Jelgavas komunālie pakalpojumi” kā AARC “Brakšķi” darbības uzraudzību saistībā ar tam deleģēto uzdevumu izpildi, kā arī lai nodrošinātu Viduslatvijas AAR ietilpstošo abu AARC vienotu darbību Atkritumu apsaimniekošanas valsts plāna 2021. - 2028. gadam īstenošanā, nepieciešams iecelt Jelgavas valstspilsētas pašvaldības pārstāvi Reģiona pašvaldību izveidotajā AARC “Brakšķi” uzraudzības padomē, kā arī Viduslatvijas AAR kopējā AARC uzraudzības padomē, kurā tiks uzraudzīta un koordinēta savstarpējā komunikācija abu Viduslatvijas AARC starpā.

Pamatojoties uz augstāk minēto, Valsts pārvaldes iekārtas likuma 43.panta trešo daļu un Pašvaldību likuma 10.panta pirmās daļas 13.punktu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Izveidot kopā ar Jelgavas novada un Dobeles novada pašvaldībām Viduslatvijas atkritumu apsaimniekošanas reģionālā centra “Brakšķi” uzraudzības padomi.
2. Apstiprināt atkritumu apsaimniekošanas reģionālā centra “Brakšķi uzraudzības padomes nolikuma projektu (pielikumā).
3. Deleģēt Jelgavas valstspilsētas pašvaldības domes priekšsēdētāja vietnieku tautsaimniecības jautājumu programmā pārstāvēt Jelgavas valstspilsētas pašvaldību:
	1. Viduslatvijas atkritumu apsaimniekošanas reģionālā centra “Brakšķi” uzraudzības padomē;
	2. Viduslatvijas atkritumu apsaimniekošanas reģionālo centru “Brakšķi” un “Getliņi” kopējā uzraudzības padomē.
4. Noteikt Jelgavas valstspilsētas pašvaldības iestādes “Centrālā pārvalde” Pašvaldības īpašumu departamenta Ekonomikas nodaļas galveno speciālistu par Jelgavas valstspilsētas pašvaldības kontaktpersonu:
	1. Viduslatvijas atkritumu apsaimniekošanas reģionālā centra “Brakšķi” uzraudzības padomē;
	2. Viduslatvijas atkritumu apsaimniekošanas reģionālo centru “Brakšķi” un “Getliņi” kopējā uzraudzības padomē.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2025. gada 26. jūnijā